বিসিসিআই প্রেসিডেন্ট অনুরাগ ঠাকুর গত জুন মাসে ঘোষণা করেছিলেন সেপ্টেম্বরে দেশের বাইরে অনুষ্ঠিত হবে মিনি আইপিএল। তবে সেপ্টেম্বর পড়ে গেলেও এখন‌ও সে বিষয়ে কোনও ঘোষণা করা হয়নি বোর্ডের তরফ থেকে। আইপিএলের কিছু ফ্র্যাঞ্চাইজি মার্কিন-মুলুকে প্রীতি ম্যাচ খেলার অনুমতি চেয়েছিল বোর্ডের কাছে। সেই থেকেই নাকি এসেছিল মিনি আইপিএলের আইডিয়া। তিনি জানিয়েছিলেন, বোর্ডের ওয়ার্কিং কমিটির তরফ থেকেই নেওয়া হয়েছে এই সিদ্ধান্ত। মার্কিন যুক্তরাষ্ট্র এবং আরব আমিরশাহিতে হওয়ার কথা এই টুর্নামেন্টের। তবে পরিকল্পনা হয়েছিল, আইপিএলের মতো দীর্ঘ করা হবে না এই প্রতিযোগিতাকে।
তিনি বলেছিলেন, ‘‘সেপ্টেম্বর মাসে আমরা বিদেশের মাটিতে মিনি আইপিএল করতে চাই। টুর্নামেন্টটা হবে সংক্ষিপ্ত। ম্যাচের সংখ্যা কমানো হবে। দু’সপ্তাহের মধ্যে টুর্নামেন্টটা শেষ করতে হবে।’’
আরও পড়ুন -
সেপ্টেম্বরে মিনি আইপিএল, হতে পারে দুবাই বা আমেরিকায়
এক সর্বভারতীয় ক্রীড়া প্রচারক সংস্থাকে ঠাকুর আরও জানিয়েছিলেন, ‘‘সন্ধে ৭টা থেকে রাত ১১টা অথবা ১১.৩০টা পর্যন্ত আমরা আইপিএল দেখি। তাই যুক্তরাষ্ট্রে খেলা হলেও এই সময়টা আমাদের মাথায় রেখে খেলার আয়োজন করতে হবে। ওখানকার উপযুক্ত সময়ে যদি খেলার আয়োজন করা হয়, তবে ভারতে সেই খেলা সম্প্রচারিত হবে অনেক রাতে। ঘরের দর্শকদের কথা মাথায় রেখেই সেটা করা যাবে না।’’
সেপ্টেম্বর পড়ে গেছে দেখতে দেখতেই। এখনও পর্যন্ত বোর্ডের তরফ থেকে কিছু জানানো হয়নি এ বিষয়ে। তাই এই টুর্নামেন্ট আদৌ হবে কিনা, তা নিয়ে ইতিমধ্যেই শুরু হয়েছে জল্পনা। জানা গিয়েছে ,এই ব্যাপারে টিম মালিক এবং ব্রডকাস্টারদের সঙ্গে বোর্ডের কথা হয়েছিল একদফা। তবে তার পর কী হল, সে উত্তর পাওয়া যায়নি এখনও।